CELEX: 62014TN0180
Language: sk
Date: 2014-03-14 00:00:00
Title: Vec T-180/14: Žaloba podaná 14. marca 2014 – Front Polisario/Rada

16.6.2014   
            
            
               SK
            
            
               Úradný vestník Európskej únie
            
            
               C 184/33
            
         Žaloba podaná 14. marca 2014 – Front Polisario/Rada
   (Vec T-180/14)
   2014/C 184/55
   Jazyk konania: francúzština
   
      Účastníci konania
   
   
      Žalobca: Front populaire pour la libération de la saguia-el-hamra et du rio de oro (Front Polisario) (Laâyoune) (v zastúpení: G. Devers, avocat)
   
      Žalovaná: Rada Európskej únie
   
      Návrhy
   
   Žalobca navrhuje, aby Všeobecný súd:
   
               —
            
            
               určil, že žaloba o neplatnosť je prípustná,
            
         
               —
            
            
               rozhodol o zrušení rozhodnutia Rady,
            
         
               —
            
            
               zaviazal Radu na náhradu trov konania.
            
         
      Dôvody a hlavné tvrdenia
   
   Na podporu svojej žaloby proti rozhodnutiu Rady 2013/785/EÚ zo 16. decembra 2013 o uzavretí Protokolu v mene Európskej únie medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom (1), žalobca uvádza dvanásť žalobných dôvodov.
   Žalobca zastáva názor, že ako zástupcu ľudu Sahraoui sa ho tento akt priamo a individuálne dotýka.
   
               1.
            
            
               Prvý žalobný dôvod je založený na porušení povinnosti odôvodnenia, pretože z napadnutého rozhodnutia nemožno vydedukovať ako Rada zahrnula do rozhodovacieho procesu skutočnosť, že Západná Sahara je územím bez vlastnej autonómie okupovaným Marockým kráľovstvom.
            
         
               2.
            
            
               Druhý žalobný dôvod je založený na porušení zásady konzultácie, pretože Rada prijala napadnuté rozhodnutie bez vypočutia žalobcu, hoci medzinárodné právo vyžaduje, aby využívanie prírodných zdrojov ľudu oblasti bez vlastnej autonómie sa uskutočňovalo v rámci konzultácií s jeho zástupcami. Žalobca uvádza, že je jediným zástupcom ľudu sahraoui.
            
         
               3.
            
            
               Tretí žalobný dôvod je založený na porušení zásady koherencie, lebo napadnuté rozhodnutie by umožnilo účinnosť medzinárodnej dohody, ktorá by sa uplatňovala na území Západnej Sahary, hoci žiaden členský štát neuznal zvrchovanosť Marockého kráľovstva v Západnej Sahare. Napadnuté rozhodnutie by posilnilo kontrolu Marockého kráľovstva nad oblasťou sahraoui, čo by bolo v rozpore s pomocou, ktorú Komisia poskytla sahraouiským utečencom. Okrem toho napadnuté rozhodnutie nie je koherentné s obvyklou reakciou Európskej únie na porušenia povinností vyplývajúcich z kogentných noriem medzinárodného práva a je v rozpore s cieľmi spoločnej politiky v oblasti rybolovu.
            
         
               4.
            
            
               Štvrtý žalobný dôvod je založený na nesplnení cieľa udržateľného rozvoja.
            
         
               5.
            
            
               Piaty žalobný dôvod je založený na porušení zásady legitímnej dôvery, pretože napadnuté rozhodnutie je v rozpore s dôverou nadobudnutou u žalobcu opakovanými vyhláseniami inštitúcií Európskej únie o súlade dohôd uzatvorených s Marockým kráľovstvom s medzinárodným právom.
            
         
               6.
            
            
               Šiesty žalobný dôvod je založený na porušení dohody o pridružení medzi Európskou úniou a Marockým kráľovstvom, lebo napadnuté rozhodnutie porušuje článok 2 uvedenej dohody o pridružení v rozsahu, v akom porušuje právo na sebaurčenie.
            
         
               7.
            
            
               Siedmy žalobný dôvod je založený na porušení Dohovoru OSN o morskom práve, pretože napadnuté rozhodnutie umožňuje, aby nadobudol účinnosť protokol, ktorým Európska únia a Marocké kráľovstvo stanovujú kvóty rybolovu vo vodách nepatriacich pod ich zvrchovanosť a povoľujú lodiam Únie využívať rybolovné zdroje patriace jedine pod zvrchovanosť ľudu sahraoui.
            
         
               8.
            
            
               Ôsmy žalobný dôvod je založený na porušení práva na sebaurčenie, lebo napadnuté rozhodnutie posilňuje kontrolu Marockého kráľovstva nad Západnou Saharou.
            
         
               9.
            
            
               Deviaty žalobný dôvod je založený na porušení zásady trvalej zvrchovanosti nad prírodnými zdrojmi a porušení článku 73 Charty Organizácie Spojených národov, pretože žalobca nebol vypočutý, hoci napadnuté rozhodnutie umožňuje využívanie prírodných zdrojov patriacich pod zvrchovanosť ľudu sahraoui.
            
         
               10.
            
            
               Desiaty žalobný dôvod je založený na porušení zásady relatívneho účinku zmlúv, pretože napadnuté rozhodnutie ukladá medzinárodné záväzky žalobcovi bez jeho súhlasu.
            
         
               11.
            
            
               Jedenásty žalobný dôvod je založený na porušení medzinárodného humanitárneho práva, lebo napadnuté rozhodnutie u Marockého kráľovstva finančne podporuje politiku kolonizácie Západnej Sahary.
            
         
               12.
            
            
               Dvanásty žalobný dôvod je založený na práve medzinárodnej zodpovednosti vzhľadom na to, že napadnuté rozhodnutie zakladá medzinárodnú zodpovednosť Európskej únie.
            
         
      (1)  Ú. v. EÚ L 349, s. 1.